Tesla hæver priserne over hele verden

Tesla meddelte i starten af marts, at en stor del af firmaets fysiske butikker skal lukkes, for at få råd til at skære i prisen på Model 3 i USA til 35.000 dollars (232.000 kroner). Men nu melder firmaet pludselig ud, at de kun vil lukke “halvt så mange” butikker. Til gengæld vil elbilfabrikanten så hæve priserne på samtlige modeller med gennemsnitligt 3 procent på verdensplan. Den eneste model der slipper, er Model 3, som er strategisk vigtig for Tesla.

– Igennem de sidste to uger har vi nøje evalueret hver enkelt butik, og vi har besluttet at holde markant flere åbne, mens vi fortsætter med at evaluere dem over de næste måneder,” siger firmaet ifølge BBC.

De dyre bliver dyrere

Tesla har 378 butikker og servicecentre, men har ikke været specifikke med, hvilke der skal lukkes.

Mens Tesla vil holde prisen på mellemmodellen af Model 3, så vil de dyrere varianter få 3 procent oven i prisen – ligesom Model S og Model X. Biler, der i forvejen koster mellem 636.000 kroner og en lille million, hvis du vil have ekstraudstyret med hjem. Ifølge Tesla kan kunderne købe bilerne til “gammel” pris indtil den 18. marts.

Herhjemme koster en Model 3 fra 430.000 kroner, men vi har en forventning om, at den kommende standardversion vil kunne køres ud af butikken for omkring 300.000 kroner. Læs i øvrigt også vores anmeldelse af Model 3 – og se vores videoanmeldelse samme sted.

Tesla ventes at lancere sin Model Y på fredag.

Tesla har med egne ord haft “det mest udfordrende år nogensinde”. I januar meddelte firmaet fyringer af omkring 3.000 medarbejdere. Musk mener stadig at Tesla-modellerne er “for dyre for de fleste” og firmaet kæmper generelt for at få priserne ned. En strategi er altså at lade de øvrige modeller betale for den billigere Model 3 …

Tesla hæver priserne over hele verden