Teslas Model 3 sælger som varmt brød

Det kan godt være, at Teslas stifter Elon Musk mentalt er på vej til Mars med SpaceX – men tilbage på denne planet er der godt gang i butikken. Den nye Model 3 storsælger nemlig, og på bare to uger har Tesla fået hele 1.124 nye bestillinger på den nyeste bil – vel at mærke på den model der er allerdyrest, kaldet Performance. Det er især bemærkelsesværdigt fordi det nu er over fire måneder siden, Tesla begyndte at tage imod bestillinger, så nyhedens interesse burde have lagt sig nu – men det er altså langt fra tilfældet.

Kæmper for at give overskud

Teslas stifter Elon Musk er ellers presset fra alle sider efter han har været involveret i flere skandaler, men det har åbenbart ikke afskrækket købere af den nye Model 3, som vælter ind. Presset er dog stadig på Tesla og dets karismatiske ejer, for den nyeste og “billigste” model er nøglen til at bilfabrikanten kan blive profitabel. Og det er også et krav, at Model 3 sælges i de dyre modeller – basis modellen giver nemlig ikke noget overskud. Derfor er det en utroligt god nyhed for Tesla, at salget af Performance modellen går så godt.

Californien trækker læsset

Over en tredjedel af de mange nye ordrer på Performance modellen er blevet placeret i Californien, som er Teslas “hjemmemarked” i USA. Firmaet har stadig mere end svært ved at følge med efterspørgslen, hvilket også er grunden til, at Model 3 stadig ikke er kommet på gaden i Europa. Lige nu ventes det ikke at ske før tidligst i første kvartal næste år – på den danske hjemmeside angiver Tesla selv, at levering af bilen vil starte i begyndelsen af 2019.

Teslas Model 3 sælger som varmt brød