Nyt uheld med en Tesla Model 3 i USA – myndighederne mistænker Autopilot var tilkoblet

Tesla arbejder lige nu hårdt på at udvikle den helt selvkørende bil, og imens kører der masser af Teslaer rundt på vejene med forskellige grader af autonomi i form af softwaren kaldet Autopilot. Men Autopilot gør ikke bilen selvkørende, og det er hverken lovligt eller klogt at lade bilen styre sig selv uden at have hænderne på rattet og opmærksomheden på trafikken – men det er flere gange sket, at føreren har tilkoblet Autopilet i lange perioder og derved har forårsaget uheld. Ikke desto mindre sker det alt for ofte, og en ny ulykke i USA hvor en Tesla Model 3 var involveret får myndighederne til at mistænke at føreren havde ladet bilen køre selv på Autopilot.

Kørte direkte ind i anhænger

Ulykken der skete i Florida i fredags ligner til forveksling en ulykke tilbage i 2016, hvor en Tesla med tilkoblet Autopilot kørte direkte ind i en hvid lastbilanhænger, hvilket dræbte føreren af Teslaen på stedet. Dengang konkluderede myndighederne at Autopiloten havde været tilkoblet for længe og at føreren havde ignoreret advarsler om at overtage rattet. Der er, naturligvis, endnu ikke konklusioner på ulykken fra i fredags, men forløbet minder i mistænkelig grad om den tidligere ulykke. Denne gang var lastbilen igang med at svinge til venstre, da Teslaen brager direkte ind i anhængeren, hvilket river taget af bilen og dræber føreren på stedet. Bilen fortsætter faktisk næsten 450 meter før den endelig stopper – hvilket kunne tyde på, at den stort set ikke har bremset ned før ulykken.

Tesla: Vi er dybt berørte

Hos den amerikanske bilproducent er man naturligt nok meget kede af ulykken, der kommer kort tid efter Elon Musk har meldt ud, at han forventer at have 100% selvkørende biler på vejene i løbet af i år. Firmaet lover at samarbejde med myndighederne på alle tænkelige måder – men det ventes ikke, at der kommer en endelig konklusion på undersøgelsen før tidligst om et år.

Hvis du er den lykkelige ejer af en Tesla må vi herfra råde dig til aldrig at stole alt for meget på Autopiloten, der kun er tænkt som et supplement til føreren og endnu er langt fra klar til at overtage styringen af bilen helt.

Nyt uheld med en Tesla Model 3 i USA – myndighederne mistænker Autopilot var tilkoblet